หุ้นพลังงานหนุน ดาวโจนส์ปิดบวก 1.5%
ตลาดหุ้นสหรัฐปิดปรับตัวขึ้นมากกว่า 1% ในวันจันทร์ (30 มี.ค.) โดยดีดตัวขึ้นหลังจากการร่วงลงอย่างหนักในสัปดาห์ที่ผ่านมา โดยได้แรงหนุนจากข่าวการควบรวมกิจการในกลุ่มเฮลธ์แคร์และการดีดตัวขึ้นของหุ้นกลุ่มพลังงาน
31 มี.ค. 2558

ผู้สื่อข่าวรายงานว่า ตลาดหุ้นสหรัฐปิดปรับตัวขึ้นมากกว่า 1% ในวันจันทร์ (30 มี.ค.) โดยดีดตัวขึ้นหลังจากการร่วงลงอย่างหนักในสัปดาห์ที่ผ่านมา โดยได้แรงหนุนจากข่าวการควบรวมกิจการในกลุ่มเฮลธ์แคร์และการดีดตัวขึ้นของหุ้นกลุ่มพลังงาน
ขณะที่ การพุ่งขึ้นของตลาดหุ้นจีนสู่ระดับสูงสุดในรอบ 7 ปีช่วยหนุนความต้องการซื้อหุ้นด้วย การซื้อขายอาจจะผันผวนในสัปดาห์นี้ ขณะที่ตลาดจะปิดทำการในวันศุกร์นี้เนื่องในวัน Good Friday และกระทรวงแรงงานสหรัฐจะรายงานตัวเลขการจ้างงานเดือนมี.ค.ในวันศุกร์นี้ด้วย
ทั้งนี้ ดัชนีเฉลี่ยอุตสาหกรรมดาวโจนส์ปิดบวก 263.65 จุด หรือ 1.49% สู่ 17,976.31 ส่วนดัชนี S&amp;P 500 ปิดเพิ่มขึ้น 25.22 จุด หรือ 1.22% สู่ 2,086.24 และดัชนี Nasdaq ปิดปรับตัวขึ้น 56.22 จุด หรือ 1.15% สู่ 4,947.44